Nemanja Vidić

Nemanja Vidić (Немања Видић; sündinud 21. oktoobril 1981 Serbias Užices) on endine Serbia jalgpallur, kaitsja.

Nemanja isa Dragoljub oli vasetööstuse tööline, ema Zora oli pangaametnik. Nemanja hakkas jalgpalli mängima 7-aastaselt oma vanema venna Dušani kõrval. Ta arenes kiiresti ja 12-aastaselt hakkas mängima Užice FK Sloboda noortemeeskonnas. Kaks ja pool aastat hiljem, enne oma 15. sünnipäeva 1996 sõlmis Belgradi Crvena Zvezda temaga lepingu ja ta mängis aastaid Crvena Zvezda noortemeeskonnas.

Täiskasvanukarjäär algas 2000, kui Crvena Zvezda laenas ta aastaks Subotica Spartakile. Selle lepingu lõppedes hakkas ta mängima juba Crvena Zvezdas. 2002 võitis ta klubiga juba Jugoslaavia karika. Vidić sai peatselt meeskonna kapteniks ja oli seda 3 aastat. Belgradis lõi ta 67 mänguga 12 väravat ning lõpetas 2004 duubliga: klubi võitis nii Serbia ja Montenegro liiga kui karika.

2004 müüdi Vidić Moskva Spartakisse. Tehingu üksikasju ei avaldatud, teatati üksnes, et Vidić on kõige kallim kaitsemängija Venemaa liiga ajaloos. Kahe hooajaga mängis Vidić Spartakis 39 mängu ja lõi 4 väravat. 2005 valiti Vidić Serbia aasta jalgpalluriks ja aasta välisjalgpalluriks.

Manchesteri United hakkas Vidići vastu huvi tundma juba 2003. aasta keskel, kuid lepingu sõlmisid nad alles 2006. aasta jaanuaris. Üleminekusummaks teatati 7 miljonit naela. Manchesteri eest debüteeris ta 25. jaanuaril 2006, kui ta lisaajal vahetati Ruud van Nistelrooy vastu sisse liigakarika poolfinaali korduskohtumises 2:1 võidumängus Blackburn Roversi vastu. Järgnes finaal 26. veebruaril Wigani Athleticu vastu, kus Vidić vahetati sisse eelviimasel minutil, kui Manchester oli juba 4:0 ees.

Peatselt võitis Vidić kätte koha põhikoosseisus, kus ta mängis keskkaitses Rio Ferdinandi kõrval. Oma esimese värava Manchesteri kasuks lõi Vidić 14. oktoobril 2006 Wigani vastu, kui Manchester võitis võõrsil 3:1. Esimese värava UEFA Meistrite liigas lõi ta 6. detsembril 2006 Lissaboni Benfica vastu kohtumises, mille Manchester võitis 3:1.

2007 võitis Vidić Manchesteriga Inglismaa meistrivõistlused ja superkarika, Vidić valiti Premier League'i sümboolsesse koondisse ja Serbia aasta välismängijaks.

Veel edukam aasta oli 2008: Manchester võitis maa meistrivõistlused ja superkarika, UEFA Meistrite liiga ja Kontinentidevahelise karika. Vidić valiti Serbia aasta välisjalgpalluriks ja aasta jalgpalluriks ning ta valiti teist korda Premier League'i sümboolsesse koondisse.

2009. aastal võitis Manchester kolmandat korda järjest Inglismaa meistrivõistlused ja lisaks liigakarika. Vidić valiti kolmandat korda Premier League'i sümboolsesse koondisse, lisaks liiga jaanuarikuu mängijaks. Ta sai Premier League'i aasta mängija auhinna ja Matt Busby auhinna, mille valivad Manchester Unitedi mängijate hulgast klubi fännid.

Ta osales 2006. aasta jalgpalli maailmameistrivõistlustel, kus Serbia ja Montenegro jalgpallikoondis kaotas kõik 3 mängu väravate vahega 2:10 ja jäi alagrupis viimaseks. Ükski teine koondis ei lasknud endale kahekohalist arvu väravaid lüüa, ehkki mõnigi pidas mitu mängu rohkem.

Eraelu 
17. juulil 2006 abiellus Vidić Belgradi ülikooli majandustudengi Ana Ivanovićiga, kes on sama nimega Serbia tennisisti nimekaim. Neil on poeg Luka.

Serbia jalgpallurid
Moskva Spartaki jalgpallurid
Manchester United FC mängijad
Milano Internazionale mängijad
Sündinud 1981